text: মুখ খুললেন শিল্পা শেঠি | Weekly Bangladesh
  বাংলাদেশ অনলাইন : | শনিবার, ২৪ জুলাই ২০২১
  পর্নোগ্রাফিকাণ্ডে স্বামী রাজ কুন্দ্রার গ্রেপ্তারের পর অবশেষে মুখ খুললেন শিল্পা শেঠি। গত ১৯ জুলাই রাতে মুম্বাই পুলিশের ক্রাইম ব্রাঞ্চ পর্নোগ্রাফি বানানো ও তা অ্যাপের মাধ্যমে ছড়িয়ে দেওয়ার অভিযোগে গ্রেপ্তার করে রাজ কুন্দ্রাকে। এরপর থেকে শিল্পার কোনো বক্তব্য সামনে আসেনি। তবে, রাজ কুন্দ্রা গ্রেপ্তার হওয়ার ঠিক আগেই নেটমাধ্যমে দেওয়া শিল্পা শেঠির একটি পোস্ট ভাইরাল হয়। কিন্তু অবশেষে চার দিন পর মুখ খুললেন শিল্পা।
  স্বামীর গ্রেপ্তারের পর কীভাবে কঠিন সময় অতিবাহিত করছেন শিল্পা? গত বৃহস্পতিবার রাতে অভিনেত্রীর ইনস্টাগ্রাম স্টোরি সেই কথাই বলে দিচ্ছে। বইয়ের পাতা থেকে তোলা একটি ছবি স্টোরিতে পোস্ট করেন শিল্পা। জেমস থার্বারের একটি উক্তি সেখানে দেখা যায়। যার অর্থ, রাগ নিয়ে পিছিয়ে যাওয়া নয়, ভয় নিয়ে এগিয়ে যাওয়া নয়, সচেতন হওয়া উচিত।
  এরপর সেই উক্তির ব্যাখ্যাও দেওয়া রয়েছে। যেখানে লেখা, 'যারা আমাদের দুঃখ দেয়, আমাদের হতাশা, দুর্ভাগ্যের প্রতি আমরা রাগ পোষণ করি। আমরা ভবিষ্যত নিয়ে আশঙ্কাগ্রস্ত হয়ে পড়ি। কিন্তু আমাদের বর্তমানের ওপর বাঁচতে হবে। কী হবে বা কী হয়েছিল না ভেবে সম্পূর্ণ সচেতন থাকতে হবে কী হচ্ছে তা নিয়ে। আমি গভীর নিঃশ্বাস নিই। আগেও কঠিন চ্যালেঞ্জ অতিবাহিত করেছি। ভবিষ্যতেও করব। আমার জীবন উপভোগ করতে কোনোকিছুই বাধা হতে পারে না।'